Bejaarde op plaas aangeval’n Bejaarde is op haar plaas in die Oos-Kaap aangeval. (Argieffoto ter illustrasie) ’n 77-jarige vrou is Donderdag skuins ná 17:00 in haar plaashuis in Sleepy Hollow, Gqeberha (Port Elizabeth), in die Oos-Kaap aangeval. Kol. Priscilla Naidu, polisiewoordvoerder, sê die slagoffer is met haar tuiskoms deur drie mans oorval toe sy omgedraai het om die deur agter haar toe te trek. “Hulle het haar gegryp en na ’n ander vertrek geneem waar sy vasgebind is. “Hulle het onder meer met drie televisies en ’n kluis in die slagoffer se silwer Toyota Hi-Rider-bakkie gevlug.” Volgens Naidu het die slagoffer daarin geslaag om haarself te bevry en na haar seun se huis op dieselfde perseel gery. Haar seun was egter nie tuis nie en sy het by die bure om hulp gaan aanklop. “Sy het ligte beserings aan haar gesig en arms opgedoen en is na ’n hospitaal geneem vir verdere behandeling.” Volgens Naidu word die saak deur die polisie ondersoek. Die aanval volg enkele dae nadat John Viedge (79) op sy plaas naby Nqanqaru (Maclear), ook in die Oos-Kaap, vermoor is.